
B7‑0533/2012
Euroopan parlamentin päätöslauselma Albaniaa koskevasta vuoden 2012 edistymiskertomuksesta

(2012/2814(RSP))
Euroopan parlamentti, joka
–
ottaa huomioon 19.–20. kesäkuuta 2003 pidetyn Thessalonikin Eurooppa-neuvoston kokouksen puheenjohtajan päätelmät, jotka koskevat Länsi-Balkanin maiden mahdollista liittymistä Euroopan unioniin,

–
ottaa huomioon 10. lokakuuta 2012 annetun komission tiedonannon "Laajentumisstrategia sekä vuosien 2012 ja 2013 tärkeimmät haasteet" (COM(2012)0600) sekä siihen liittyvän Albanian edistymistä koskevan kertomuksen (SWD(2012)0334),

–
ottaa huomioon 18. helmikuuta 2008 tehdyn neuvoston päätöksen 2008/210/EY
 Albanian Eurooppa-kumppanuuden periaatteista, ensisijaisista tavoitteista ja ehdoista sekä päätöksen 2006/54/EY kumoamisesta,

–
ottaa huomioon 15. toukokuuta 2012 pidetyn EU:n ja Albanian vakautus- ja assosiaationeuvoston neljännen kokouksen päätelmät,

–
ottaa huomioon 11. ja 12. heinäkuuta 2012 pidetyssä EU:n ja Albanian parlamentaarisen vakautus- ja assosiaatiovaliokunnan viidennessä kokouksessa hyväksytyt suositukset,

–
ottaa huomioon 14. marraskuuta 2011 pidetyssä puheenjohtajien konferenssissa tehdyn hallituksen ja opposition välisen poliittisen sopimuksen ja Albanian hallituksen maaliskuussa 2012 päivätyn tarkistetun toimintasuunnitelman, joka koskee komission lausunnossa Albanian Euroopan unionin jäsenyyttä koskevasta hakemuksesta (COM(2010)0680) esitettyjä 12:a keskeistä painopistettä,

–
ottaa huomioon Albaniasta 8. heinäkuuta 2010 antamansa päätöslauselman
,

–
ottaa huomioon työjärjestyksen 110 artiklan 2 kohdan,
A.
ottaa huomioon, että Albanian ja Länsi-Balkanin muiden maiden tulevaisuus on yhteydessä Euroopan unioniin ja että Albania kuuluu Eurooppaan maantieteellisesti, historiallisesti ja kulttuurisesti;

B.
ottaa huomioon, että maan liittymisen Euroopan unioniin olisi oltava paitsi hallituksen myös opposition tavoitteena ja sillä olisi pyrittävä ajamaan kaikkien albanialaisten yhteistä etua;

C.
ottaa huomioon, että maiden, jotka tavoittelevat unionin jäsenyyttä, on osoitettava kaikissa liittymisprosessin vaiheissa kykenevänsä käytännössä tehokkaammin noudattamaan arvoja, joille unioni perustuu; toteaa, että niiden on varhaisesta vaiheesta lähtien luotava ja edistettävä asianmukaisesti toimivia keskeisiä instituutioita, joita demokraattinen hallinto ja oikeusvaltion periaatteet edellyttävät, parlamentista hallitukseen ja oikeusjärjestelmään, mukaan luettuina tuomioistuimet ja julkiset syyttäjät sekä lainvalvontaviranomaiset;

D.
katsoo, että Euroopan unioniin liittymistä koskevan prosessin olisi oltava kantavana voimana ja keskeisenä tekijänä rakentavan ja vastuullisen yhteistyön varmistamisessa maan poliittisten päättäjien keskuudessa;

E.
toteaa, että marraskuussa 2011 tehdystä hallituspuolueen ja opposition välisestä sopimuksesta lähtien uudistusohjelmassa on saavutettu näkyvää edistystä; ottaa huomioon, että vielä on haasteita ja että niihin vastaaminen on edellytys sille, että EU-jäsenyyden tiellä voidaan edetä;

F.
ottaa huomioon, että sosiaalialan uudistukset ja niiden tehokas täytäntöönpano ovat yhtä tärkeitä kuin uudistukset lainsäädännön täytäntöönpanossa ja infrastruktuurin kehittäminen vakauden ja sosiaalisen yhteenkuuluvuuden luomiseksi; katsoo, että tämän olisi näyttävä myös EU:n rahoituksessa; katsoo siksi, että komission olisi otettava tämä huomioon laatiessaan strategiaa Albaniaa varten vuosille 2014–2020;

G.
ottaa huomioon, että Albanialla on jatkossakin Länsi-Balkania vakauttava rooli;

H.
katsoo, että Albania voi uudistusponnistustensa ansiosta – ja mikäli Albanian kansa niin tahtoo – edetä liittymisprosessin seuraavaan vaiheeseen vuonna 2012, eli saada ehdokasvaltion aseman, jos se saa riittävästi konkreettisia tuloksia avoimina olevilla keskeisillä uudistusaloilla;

I.
toteaa, että EU on asettanut oikeusvaltion periaatteet laajentumisprosessin ytimeen;

Yleisiä näkökohtia

1.
muistuttaa tukevansa täysin Albanian tulevaa jäsenyyttä Euroopan unionissa; on samaa mieltä komission kanssa sen arvioidessa, että maalle olisi myönnettävä ehdokasvaltion asema edellyttäen, että oikeuslaitosta, julkishallintoa sekä maan parlamentin työjärjestystä koskevat tärkeimmät uudistukset hyväksytään ja viedään päätökseen; onnittelee Albaniaa sen ottaman edistysaskeleen johdosta ja kannustaa maan hallitusta toteuttamaan kaikki tarvittavat toimenpiteet jo tehtyjen sitoumusten täyttämiseksi; kehottaa neuvostoa myöntämään viipymättä Albanialle EU:n ehdokasvaltion aseman edellyttäen, että nämä keskeiset uudistukset toteutetaan;

2.
antaa hallitukselle ja oppositiolle tunnustusta päättäväisestä yhteistyöstä uudistusten toteuttamiseksi ja pitää merkittävänä marraskuussa 2011 tehtyä poliittista sopimusta, jolla lopetettiin pitkään jatkunut pattitilanne ja avattiin mahdollisuus edetä 12 painopisteen toteuttamisessa; kehottaa sekä vallassa olevaa enemmistöä että oppositiota jatkamaan puolueiden välistä yhteistyötä sekä pyrkimään siihen, että keskeiset uudistukset hyväksytään ja toteutetaan, jotta liittymisneuvottelut voidaan käynnistää virallisesti; korostaa, että Albanian kaikkien poliittisten puolueiden ja toimijoiden olisi yhdessä tiedotusvälineiden ja kansalaisyhteiskunnan kanssa pyrittävä parantamaan maan poliittista ilmapiiriä vuoropuhelun ja keskinäisen ymmärtämisen edistämiseksi; edellyttää siksi, että kaikkien puolueiden on sitouduttava aidosti maan poliittisen ilmapiirin kohentamiseen; kehottaa Albanian poliittisia voimia pitämään maan EU-jäsenyyden tiellä ensi vuoden vaalikampanjan aikana;

3.
korostaa vapaiden ja tasapuolisten vaalien merkitystä, sillä ne antavat demokraattisille toimielimille legitiimiyden ja mahdollisuuden moitteettomaan toimintaan; kehottaa kaikkia poliittisia voimia huolehtimaan siitä, että vuonna 2013 pidettävien parlamenttivaalien kampanjointi on vapaata ja oikeudenmukaista; uskoo vakaasti, että kyseiset vaalit toimivat merkittävänä testinä Albanian demokratian vakaudelle sekä maan kaikkien poliittisten voimien kyvylle ajaa yhteistä eurooppalaista ohjelmaa maan hyväksi ja edetä siten liittymisprosessin suhteen; muistuttaa, että demokratian lujittuminen edellyttää vapaata ja tasapuolista vaaliprosessia, jonka tuloksia kaikki poliittiset puolueet pitävät legitiimeinä; pitää myönteisenä poliittista konsensusta vaalilainsäädännön muutoksista, joissa otettiin huomioon Etyj/ODIHR:n suositukset;

4.
kehottaa kaikkia poliittisia voimia jatkamaan konkreettisia uudistuksia, jotka johtavat todellisiin tuloksiin kaikkien kansalaisten hyväksi; pitää tärkeänä, että Albanian kansalaisyhteiskunta, tiedotusvälineet ja kansalaiset pitävät johtajiaan vastuussa poliittisten toimiensa tuloksista;

Demokratian lujittaminen ja ihmisoikeuksien vahvistaminen

5.
väittää, että demokratia ja oikeusvaltion periaatteiden noudattaminen turvaavat parhaiten ihmisoikeudet ja perusvapaudet;

6.
tukee voimakkaasti rakentavaa poliittista vuoropuhelua, joka on paitsi ratkaisevan tärkeää 12 keskeisen painopisteen kannalta, myös edellytys toimivalle demokratialle; kehottaa poliittisia päättäjiä jatkamaan puolueiden rajat ylittävää vuoropuhelua ja pyrkimään yksimielisyyteen uudistuksista, jotta maa etenisi liittymistä koskevissa kysymyksissä;

7.
pitää ilahduttavana Albanian edistymistä EU-jäsenyyden poliittisten kriteerien täyttämisessä; panee merkille, että rakentava poliittinen vuoropuhelu on ollut tärkeässä osassa konkreettisten tuloksien saavuttamiselle pantaessa täytäntöön 12:a keskeistä painopistettä, jotka koskevat erityisesti parlamentin moitteetonta toimintaa, vahvistettua enemmistöä edellyttävien lakien antamista, oikeusasiamiehen nimittämistä ja keskeisiä toimielimiä koskevia kuulemis- ja äänestysmenettelyjä sekä vaalilainsäädännön muuttamista;

8.
on tyytyväinen uuden presidentin valintaan; toteaa, että valintamenettely oli perustuslain mukainen; pitää kuitenkin valitettavana, että vaaleihin liittyvässä poliittisessa prosessissa ei käyty puolueiden välistä vuoropuhelua; korostaa, että presidentin tehtävä on keskeinen kansakunnan yhdistämisen ja valtion instituutioiden vakauden ja riippumattomuuden turvaamisen kannalta; 

9.
pitää arvokkaana kansalaisyhteiskunnan ja Albanian hallituksen välille kehittyvää vuoropuhelua; korostaa, että on säilytettävä tämän suhteen liikevoima ja lujitettava sen saavutuksia;

10.
korostaa täysin toimivien, edustuksellisten toimielimien merkitystä, sillä ne muodostavat vahvan demokraattisen järjestelmän selkärangan ja kuuluvat EU:hun yhdentymisen poliittisiin perusteisiin; tähdentää tässä yhteydessä parlamentin ratkaisevaa roolia ja kehottaa maan poliittisia voimia parantamaan edelleen sen toimintaa ja hyväksymään ja toteuttamaan parlamentin työjärjestystä koskevan uudistuksen; kehottaa vahvistamaan parlamentin roolia valvojana muun muassa tehostamalla kyselyjä hallituksen jäsenten kanssa, parantamaan lainsäädännön laatimista ja tehostamaan kansalaisyhteiskunnan, ammattiliittojen ja sosiaalialan järjestöjen kuulemista;

11.
panee merkille vähäisen edistymisen oikeuslaitoksen uudistamisessa; kehottaa viranomaisia toteuttamaan lisätoimia, joilla varmistetaan poliittisen vaikutusvallan ja korruption ulottumattomissa olevan oikeuslaitoksen todellinen riippumattomuus, eheys, avoimuus, vastuullisuus ja tehokkuus; kehottaa varmistamaan, että kansalaisilla on yhdenvertaiset oikeudet saattaa asiansa tuomioistuinten käsiteltäväksi ja käydä oikeutta kohtuullisessa ajassa; kehottaa nopeuttamaan oikeuslaitoksen uudistamista koskevan strategian toteuttamista sekä maan korkeinta oikeutta koskevan lain muuttamista; pitää tärkeänä, että oikeuslaitoksen uudistus tapahtuu asteittain ja peruuttamattomasti, että siihen liittyy vakaita, järjestelmän tehokkuutta lisääviä kuulemismekanismeja ja että oikeuslaitoksella on riittävät määrärahat tehokasta toimintaa varten kaikkialla maassa; 

12.
tähdentää, että ihmiskaupan vastaisen lainsäädännön noudattamista ja uhrien suojelua olisi tehostettava; edellyttää lapsien oikeuksia puoltavan strategian hyväksymistä ja tuomioistuinten antamien päätösten toimeenpanemista, koska se on toimivan ja tehokkaan oikeuslaitoksen perustavanlaatuinen edellytys; 

13.
pitää myönteisenä, että komissio on omaksunut uuden lähestymistavan ja sitoutunut siihen, että laajentumispolitiikan keskiöön asetetaan oikeusvaltion periaatteiden noudattaminen; katsoo, että tämä lähestymistapa merkinnee lisäkannustinta oikeuslaitosta koskevien uudistusten toteuttamiseen ja edesauttaa Albaniaa saamaan aikaan konkreettisia tuloksia kyseisellä alalla ja antamaan uskottavaa näyttöä edistymisestä;

14.
painottaa, että olisi estettävä julkishallinnon politisoitumisvaara ja luotava riippumaton, ansioihin perustuva ja ammattimainen julkishallinto, joka toimii avoimesti, kykenee säätämään lakeja ja panemaan ne täytäntöön; suhtautuu myönteisesti toimiin Albanian julkishallinnon koulun perustamiseksi; on tyytyväinen oikeusasiamiehen nimittämiseen avoimella menettelyllä ja kehottaa tarjoamaan oikeusasiamiehelle riittävää poliittista tukea;

15.
on tyytyväinen oikeusasiamiehen nimittämiseen joulukuussa 2011; kehottaa Albanian viranomaisia tarjoamaan riittävää tukea ja resursseja oikeusasiamiehen toimistolle; kannustaa Albanian kansalaisyhteiskuntaa ja kaikkia kansalaisia käyttämään täysin hyväksi tämän instanssin palveluja ihmisoikeustilanteen parantamiseksi;

16.
on huolissaan siitä, että korruptio on edelleen hallitsevana tekijänä kansalaisten arjessa; suosittelee painokkaasti, että korruptioon ja julkisten varojen väärinkäyttöön sovelletaan nollatoleranssia ja turvataan kaikille epäillyille ilmaiset ja oikeudenmukaiset oikeudenkäynnit ja asianmukaiset menettelyt; kehottaa pikaisesti panemaan täytäntöön lahjonnan vastaisen valtioiden ryhmän suositukset, erityisesti ne, jotka koskevat syytteeseenpanoa ja poliittisten puolueiden rahoitusta; toteaa, että tarvitaan lisätoimia korruption torjumiseksi; toteaa, että korruption vastaista strategiaa pannaan liian hitaasti täytäntöön;

17.
korostaa, että tammikuun 2011 tapahtumia on tarpeen käsitellä viipymättä ja estämättä kattavaa ja riippumatonta rikostutkintaa ja uskottavaa oikeuskäsittelyä;

18.
pitää ilahduttavana kaikkien poliittisten voimien sitoutumista rankaisemattomuuden torjuntaan ja siihen, että parlamentti kannattaa yksimielisesti koskemattomuusjärjestelmän uudistusta niin, että ylempien virkamiesten, tuomareiden ja syyttäjien toimia voidaan tutkia; kehottaa kaikkia toimivaltaisia viranomaisia varmistamaan uudistuksen johdonmukaisen täytäntöönpanon; kehottaa Albanian viranomaisia vahvistamaan hallituksen korruption vastaisen strategian 2007–2013 täytäntöönpanoa ja institutionaalista koordinointia; korostaa, että on vahvistettava poliittista sitoumusta jatkuvan edistyksen saavuttamiseen tutkintatoimissa ja tuomioiden antamisessa myös tapauksissa, joissa korruptiota esiintyy korkealla tasolla;

19.
pitää ilahduttavina toimia järjestäytyneen rikollisuuden torjumiseksi erityisesti mafian vastaisen lainsäädännön täytäntöönpanossa, mukaan luettuna rikoksella hankitun omaisuuden takavarikoiminen; kehottaa viranomaisia tehostamaan edelleen poliisi- ja oikeusyhteistyötä Albaniassa ja naapurimaiden kanssa;

20.
panee merkille, että järjestäytyneen rikollisuuden torjunnassa ja rajojen valvonnassa on saavutettu edistystä; korostaa, että tämän alan uudistuksia on jatkettava erityisesti tehostamalla lainvalvontaelinten koordinointia;

21.
korostaa, että on edelleen jatkettava toimia, joilla varmistetaan, että poliisin työssä kunnioitetaan täydellisesti ihmisoikeuksia ja että työ on tulossuuntautunutta; kehottaa toteuttamaan ennakoivampia ja tehokkaampia toimia, joilla ihmiskauppaan syyllistyneet asetetaan syytteeseen ja suojellaan ihmiskaupan uhreja;

22.
korostaa, että julkisen ja yksityisen median ammatillisuus, riippumattomuus ja moniarvoisuus ovat äärimmäisen tärkeitä demokratian peruskiviä; kehottaa toimivaltaisia viranomaisia huolehtimaan tiedotusvälineiden moniarvoisuudesta ja ilmaisunvapaudesta sekä poliittisen ja muun ulkoisen vaikutusvallan ulottumattomissa olevasta tiedonvälityksestä; kehottaa myös toteuttamaan toimia, joilla varmistetaan tiedotusvälineiden omistussuhteita ja rahoitusta koskeva avoimuus; 

23.
on huolissaan ilmaisunvapaudesta, tiedotusvälineiden riippumattomuudesta ja erityisesti sääntelyviranomaisen, valtion radio- ja televisioneuvoston, riippumattomuudesta; pitää valitettavana, että sääntelyviranomaisella ei ole edelleenkään riittäviä hallinnollisia ja teknisiä valmiuksia eikä toimituksellinen riippumattomuus toteudu; kehottaa hyväksymään audiovisuaalisia mediapalveluja koskevan lain; 

24.
on huolissaan siitä, että maan hallitus puuttuu suoraan julkisten lähetystoiminnan harjoittajien johtotason nimityksiin, koska tällainen menettely haittaa poliittisen moniarvoisuuden kehittymistä ja siten myös demokratian lujittamista; on huolissaan siitä, että toimituksellista riippumattomuutta hallituksesta ei ole lisätty; on huolissaan siitä, että toimittajia voidaan edelleen rankaista kunnianloukkauksesta suurilla sakoilla, mikä johtaa toimittajien itsesensuuriin; kehottaa varmistamaan, että toimittajia suojellaan uskottavasti ja tehokkaasti; on erittäin huolissaan toimittajien epävarmoista työehdoista ja pitää valitettavana, että heillä ei ole edelleenkään lakiin perustuvia työhön liittyviä oikeuksia ja että monet toimittajista eivät saa palkkaansa tiedotusvälineiden omistajilta; 

25.
kehottaa viranomaisia saattamaan vaaleja, kokoontumis- ja yhdistymisvapautta sekä tiedotusvälineiden vapautta koskevan lainsäädännön kansainvälisten normien mukaiseksi ja varmistamaan, että lainsäädäntöä sovelletaan täysimääräisesti; kehottaa viranomaisia edistämään ja vaalimaan digitaalista vapautta, mitä pidetään liittymisperusteiden täyttymisen olennaisena osana;

26.
antaa tunnustusta edistykselle, jota on saavutettu vähemmistöjen suojelussa; panee kuitenkin merkille, että tarvitaan lisätoimia syrjinnän torjumiseksi erityisesti syrjinnälle alttiiden henkilöiden osalta; muistuttaa tässä yhteydessä Albanian hallitusta sen vastuusta luoda maahan osallistava ja suvaitseva ilmapiiri; edellyttää ratkaisevia toimenpiteitä, joilla suojellaan kattavasti ihmisoikeuksia ja kohennetaan koko maan kaikkien vähemmistöryhmien elämänlaatua, mihin sisältyy jo hyväksyttyjen, vähemmistökielten käyttöä koulutuksessa, uskonnon harjoittamisessa ja tiedotusvälineissä koskevien toimenpiteiden toteuttaminen sekä kaikenlaisen vähemmistöihin kohdistuvan syrjinnän torjuminen; 

27.
korostaa, että nämä oikeudet on taattava kaikille vähemmistöryhmille, ei pelkästään kansallisille vähemmistöille; korostaa myös, että tarvitaan lisätoimia vähemmistöryhmien omaisuuden ja omistusoikeuksien suojelemiseksi; panee huolestuneena merkille, että romaneja koskevan toimintasuunnitelman toteuttamiseen ei vieläkään ole riittäviä varoja; kehottaa vähemmistöille ja haavoittuville ryhmille tarjottavia palveluja koskevaan suurempaan vastuullisuuteen; korostaa, että on tärkeää kunnioittaa periaatetta henkilöiden itsensä määrittelemisestä ja kehottaa käsittelemään väestönlaskennan tiedot objektiivisesti ja avoimesti kansainvälisesti tunnustettujen normien mukaisesti;

28.
suhtautuu myönteisesti homo- ja biseksuaalien sekä transihmisten (HLBT) ihmisoikeuksien alalla saavutettuun edistykseen, erityisesti siihen, että heidän ensimmäinen julkinen mielenosoituksensa 17. toukokuuta 2012 Tiranassa oli turvallinen ja riemukas tilaisuus; torjuu kuitenkin jyrkästi apulaispuolustusministerin samana päivänä esittämät syrjivät lausunnot, mutta pitää ilahduttavana, että pääministeri Sali Berisha arvosteli niitä; painottaa, että HLBT-henkilöitä syrjitään edelleen ja että lainsäädäntöä olisi pikaisesti tarkistettava potentiaalisesti syrjivien säännösten käsittelemiseksi ja seurannan luomiseksi;

29.
edellyttää perusoikeuksien ja -vapauksien edistämistä sekä politiikkaa, jolla varmistetaan naisten oikeudet ja sukupuolten tasa-arvo, HLBT-henkilöiden oikeudet, lasten oikeudet, sosiaalisesti haavoittuvassa asemassa olevien ja vammaisten henkilöiden oikeudet sekä vähemmistöjen oikeudet, koska raporttien mukaan HLBT-henkilöitä, romanivähemmistöä ja muita haavoittuvassa asemassa olevia ryhmiä syrjitään edelleen; korostaa, että on tarpeen parantaa valtiosta riippuvaisten ihmisten, kuten vankien, orpojen ja mielisairaiden oikeuksia ja elämänlaatua; 

30.
pitää ilahduttavina lakeja ja toimia, jotka on säädetty ja hyväksytty sukupuolten tasa-arvon edistämiseksi, mutta katsoo, että niiden tosiasiallinen täytäntöönpano on puutteellista ja että naiset joutuvat edelleen kärsimään eriarvoisuudesta mahdollisuuksissa osallistua poliittiseen elämään, koulutukseen ja työmarkkinoille; 

31.
toteaa, että perheväkivalta, prostituutioon pakottaminen ja hyvin vilkas nais- ja lapsikauppa jatkuvat edelleen ja että viralliset instanssit, joiden pitäisi tarjota konkreettista suojelua naisille ja lapsille, eivät ole sovittaneet toimintaansa yhteen; muistuttaa, että on tärkeää turvata uhreille mahdollisuus saada täysimääräistä oikeusapua ja psykologista tukea ja kehottaa viranomaisia toteuttamaan toimia, myös lisäämään virastojen ja palvelujen rahoitusta, jotta väkivalta ja eriarvoisuus voidaan poistaa; korostaa, että on pikaisesti järjestettävä erityisiä yhteiskuntapalveluja ja kuntoutuskeskuksia ja kehitettävä turvakotiverkostoa ja organisaatioita, jotka tukevat naisia ja lapsia myös yhteiskuntaan uudelleen integroitumisessa; pitää myönteisenä, että uhrien avuksi on otettu käyttöön ympärivuorokautinen ja maksuton puhelinpalvelu, että lastensuojeluviranomaisten resursseja on lisätty ja että Tiranan paikallisviranomaiset, poliisi, oikeuslaitos ja erilaiset kansalaisjärjestöt ovat näyttäneet hyvää esimerkkiä yhteistyöstä tukiessaan uhreja;

32.
korostaa, että on kiinnitettävä erityistä huomiota lasten oikeuksien suojeluun muun muassa parantamalla valtion lastenhoitolaitosten oloja, parantamalla mahdollisuuksia sijaisvanhempien käyttöön ja torjumalla pontevasti ihmiskauppaa ja lapsityövoiman käyttöä;

33.
korostaa, että on tarpeen luoda nykyaikainen koulujärjestelmä; pitää tärkeänä, että kaikilla lapsilla ja erityisesti pienituloisten perheiden ja vähemmistöryhmiin kuuluvilla lapsilla on mahdollisuus saada koulutusta ja koulutarvikkeita;

34.
kehottaa hallitusta varmistamaan, että työoikeutta noudatetaan julkisella ja yksityisellä sektorilla ja että varmistetaan ammattijärjestöjen oikeuksien kunnioittaminen vahvistamalla välitystoimintaa työmarkkinariitojen ratkaisemisessa; kehottaa hallitusta kehittämään entisestään kolmikantavuoropuhelua kansallisessa työneuvostossa, laajentamaan neuvoston toimialaa ja sisällyttämään sen työhön merkittävien sosiaali- ja talouspoliittisten sekä lainsäädäntöpakettien hyväksynnän ja parantamaan ammattijärjestöjen roolia kansallisessa työneuvostossa;

35.
on huolissaan työllisyyttä koskevan toimintaohjelman puuttumisesta ja siitä, että sosiaalitukea ja sosiaaliturvaa koskevien uudistusten toteuttamiseen varatut määrärahat ovat supistumassa; kehottaa Albanian viranomaisia laatimaan kyseisen toimintasuunnitelman; kehottaa laatimaan säännöllisin väliajoin työmarkkinatilastoja, jotka ovat linjassa muiden jäseniksi pyrkivien maiden sekä Eurostatin tilastojen kanssa, jotta voidaan paremmin seurata Albanian työllisyystilannetta ja tehdä sitä koskevia vertailuja;

36.
kehottaa viranomaisia parantamaan edelleen pidätettyinä ja vankeudessa olevien kohtelua kansallisen oikeusasiamiehen suositusten ja kansainvälisten ihmisoikeusnormien mukaisesti, sillä epäasianmukaisesta kohtelusta tulee yhä ilmoituksia; korostaa, että tutkintavankeusaikaa on lyhennettävä, kun on kyse matalan riskin rikoksentekijöistä, ja pitää valitettavana, että nuoria määrätään pitkäksi aikaa tutkintavankeuteen ja tätä sovelletaan liian usein ja että nuoria lähetetään laitoksiin, jotka eivät edesauta heidän uudelleensopeutumistaan yhteiskuntaan; kehottaa hyväksymään nuoria koskevan oikeusstrategian ja siihen liittyvän toimintasuunnitelman, jotta voidaan korjata lainsäädännön ja lainkäytön nykyiset puutteet kansainvälisten normien ja Euroopan muiden maiden parhaiden käytäntöjen mukaisesti;

37.
korostaa, että on tärkeää selkeyttää omistusoikeuksia ja panna täysimääräisesti täytäntöön näitä oikeuksia koskeva kansallinen strategia ja toimintasuunnitelma; korostaa, että prosessin aikana on perusteellisesti kuultava kaikkia sidosryhmiä; kehottaa komissiota tarjoamaan tukea strategian ja toimintasuunnitelman toteuttamiseksi;

38.
kehottaa hallitusta ja kaikkia vastuussa olevia elimiä tekemään kaiken voitavansa täyttääkseen kaikki kriteerit ja toteuttaakseen kaikki toimenpiteet, joita tarvitaan viisumittomaan matkustamiseen Schengen-maissa; pitää välttämättömänä, että kansalaisille tiedotetaan asianmukaisesti viisumivapauden rajoituksista, jotta voidaan estää kaikenlainen matkustamisen vapauden ja viisumipakon poistamisen väärinkäyttö; panee merkille, että viisumipakon poistaminen on eräs suurista saavutuksista maan viimeaikaisessa etenemisessä kohti EU-jäsenyyttä;

Sosiaalis-taloudellisten uudistusten jatkaminen

39.
kehottaa maan hallitusta käynnistämään ja toteuttamaan rakenteellisia uudistuksia ja huolehtimaan oikeusvaltion periaatteiden toteutumisesta, koska siinä ilmenevät heikkoudet haittaavat esimerkiksi sopimusten täytäntöönpanoa; katsoo, että näin voidaan huolehtia makrotalouden vakaudesta ja luoda investointeja houkutteleva ja talouskasvun ja kestävän taloudellisen kehityksen kannalta otollinen toimintaympäristö, josta koituu etuja kansalaisille; kannustaa jatkamaan omistusoikeuksien käsittelemistä, parantamaan veronkantojärjestelmää, keskittymään myös infrastruktuuriin ja henkilöresursseihin ja puuttumaan mittavaan harmaaseen talouteen ja työmarkkinoiden sääntelemättömyyteen, koska ne vahingoittavat maan yhteiskunnallista yhteenkuuluvuutta ja talousnäkymiä;

40.
korostaa, että on kiinnitettävä erityistä huomiota energiavarmuuteen, energialähteiden monipuolistamiseen ja julkisten liikenneverkkojen parantamiseen; pitää valitettavana julkisen liikenteen ja erityisesti raideliikenteen puutteita ja liikenneverkostojen huonoa hoitoa;

41.
vaatii ympäristönsuojelun ja ilmastonmuutoksen torjumisen edistämistä, ympäristölainsäädännön täysimääräistä täytäntöönpanoa ja tiiviimpää alueellista yhteistyötä ympäristön kestävyyden edistämiseksi; kehottaa hallitusta asettamaan painopisteeksi Albanian ainutlaatuisen luonnonmaiseman suojelun ja nopeuttamaan mukautumista ilman ja veden laatua, jätehuoltoa ja teollisuuden päästöjen valvontaa koskevaan EU:n lainsäädäntöön; kehottaa hallitusta kehittämään uusiutuvia energialähteitä koskevia toimintalinjoja, käsittelemään tehokkaammin jätehuollon ongelmia ja kehittämään ympäristön kannalta kestävää matkailua; kehottaa viranomaisia panemaan kansallisen jätehuoltosuunnitelman kokonaisuudessaan täytäntöön ja ottamaan käyttöön avoimen ja hyvin toimivan järjestelmän jätehuoltoalan seurantaa varten;

42.
on erittäin huolissaan korkeasta työttömyysasteesta, vaikka se onkin alempi kuin ennen, ja siitä, miten moni albanialainen elää köyhyysrajan alapuolella; kehottaa hallitusta tekemän kaikkensa äärimmäisen köyhyyden kitkemiseksi ja sosiaaliturvajärjestelmän kehittämiseksi taloudellisesti heikommassa asemassa olevia ja tukea eniten tarvitsevia kansalaisia (esimerkiksi lapset, vammaiset henkilöt ja vähemmistöryhmät) varten; pitää tärkeänä, että heillä on yhdenvertaiset mahdollisuudet koulutukseen, terveydenhuoltoon, asuntoon ja julkisiin palveluihin;

43.
suosittelee, että toteutetaan nykyaikaisia julkisia investointeja kestävän kehityksen edistämiseen ja työttömyyden vähentämiseen; on vakuuttunut siitä, että kattava julkisia investointeja koskeva ohjelma auttaa myös hyödyntämään tutkinnon suorittaneiden nuorten potentiaalia Albaniassa; kehottaa hallitusta lisäksi hyväksymään toimenpiteitä ja lainsäädäntöä, jolla edistetään työllisyyttä ja kasvua;

44.
on huolissaan entisten poliittisten vankien tilanteesta, sillä osa heistä on järjestänyt äskettäin mielenosoituksia; kehottaa toimivaltaisia viranomaisia panemaan täysimääräisesti täytäntöön lain korvauksista entisille poliittisille vangeille;

Alueellisen ja kansainvälisen yhteistyön tehostaminen

45.
antaa tunnustusta Albanialle hyvien naapurisuhteiden lujittamisesta; suhtautuu myönteisesti hallituksen toimiin, joilla kehitetään suhteita naapurivaltioiden albaaniyhteisöihin ja erityisesti neuvotaan heitä yhteistyöhön omien hallitustensa kanssa ongelmien ratkaisussa;

46.
kehottaa Albaniaa kumoamaan Yhdysvaltojen kanssa tehdyn kahdenvälisen immuniteettisopimuksen, sillä se ei ole Kansainvälistä rikostuomioistuinta koskevan EU:n politiikan mukainen ja heikentää Rooman peruskirjan eheyttä, ja kehottaa maata pikaisesti tukemaan Kansainvälistä rikostuomioistuinta ja toimimaan sen kanssa yhteistyössä;

°

°

°

47.
kehottaa puhemiestä välittämään tämän päätöslauselman neuvostolle, komissiolle sekä Albanian hallitukselle ja parlamentille.

